

**RAPPORT TAL-KUMMISSJONI LILL-PARLAMENT EWROPEW U LILL-KUNSILL**

**dwar l-eżerċizzju tas-setgħa li tadotta atti delegati mogħtija lill-Kummissjoni skont ir-Regolament (UE) Nru 1315/2013 tal-Parlament Ewropew u tal-Kunsill tal-11 ta’ Diċembru 2013 dwar linji gwida tal-Unjoni għall-iżvilupp tan-netwerk trans-Ewropew tat-trasport u li jħassar id-Deċiżjoni Nru 661/2010/UE**

**1. INTRODUZZJONI**

Ir-Regolament (UE) Nru 1315/2013 tal-Parlament Ewropew u tal-Kunsill *dwar linji gwida tal-Unjoni għall-iżvilupp tan-netwerk trans-Ewropew tat-trasport u li jħassar id-Deċiżjoni Nru 661/2010/UE*[[1]](#footnote-2) jistabbilixxi strateġija fit-tul għall-iżvilupp ta’ netwerk trans-Ewropew tat-trasport (TEN-T) komplut, li jikkonsisti minn infrastruttura għat-trasport ferrovjarju, marittimu u bl-ajru, toroq, passaġġi fuq l-ilma interni u terminals ferrovjarji. Ir-Regolament ikopri l-identifikazzjoni tal-elementi tat-TEN-T, l-istandards tekniċi tagħhom kif ukoll ir-rekwiżiti għall-interoperabbiltà tal-infrastrutturi u jiddefinixxi l-prijoritajiet għall-iżvilupp tat-TEN-T.

L-Artikolu 49(4) tar-Regolament (UE) Nru 1315/2013 jagħti s-setgħa lill-Kummissjoni li tadotta atti delegati fir-rigward tal-adattament tal-Annessi I u II biex jitqiesu l-bidliet possibbli li jirriżultaw mil-livelli limitu kwantitattivi applikabbli għal ċerti komponenti tat-TEN-T. Dawn ir-rekwiżiti huma stabbiliti fl-Artikoli 14, 20, 24 u 27 ta’ dan ir-Regolament.

L-Artikolu 49(6) tar-Regolament (UE) Nru 1315/2013 jagħti s-setgħa lill-Kummissjoni li tadotta atti delegati fir-rigward tal-adattament tal-Anness III biex jiġu inklużi jew adattati mapep indikattivi tal-pajjiżi tal-viċinat.

**2. BAŻI ĠURIDIKA**

Dan ir-rapport huwa meħtieġ skont l-Artikolu 53(2) tar-Regolament (UE) Nru 1315/2013.

**3. EŻERĊIZZJU TAD-DELEGA**

**3.1. Adattamenti tal-lista u tal-mapep abbażi tad-data statistika**

L-Anness I tar-Regolament (UE) Nru 1315/2013 fih mapep tan-netwerk komprensiv u tan-netwerk ewlieni li jiddefinixxu l-kamp ta’ applikazzjoni tar-Regolament (UE) Nru 1315/2013 u li jidentifikaw proġetti ta’ interess komuni. L-Anness II ta’ dan ir-Regolament jistabbilixxi l-lista ta’ nodi tan-netwerk ewlieni u tan-netwerk komprensiv.

Skont l-Artikolu 49(4) tar-Regolament (UE) Nru 1315/2013, il-Kummissjoni għandha s-setgħa li tadotta atti delegati li jadattaw il-mapep u l-listi annessi mar-Regolament fir-rigward tal-livelli limitu kwantitattivi li jeħtieġ li jiġu ssodisfati minn portijiet tal-baħar, minn portijiet interni, minn ajruporti u minn terminals ferrovjarji biex ikunu parti mit-TEN-T. Dawn l-adattamenti huma bbażati fuq l-aħħar statistika disponibbli ppubblikata mill-Eurostat jew, jekk din ma tkunx disponibbli, mill-uffiċċji nazzjonali tal-istatistika. Il-Kummissjoni tista’ wkoll taġġusta l-mapep għall-infrastruttura tat-toroq, tal-ferroviji u tal-passaġġi fuq l-ilma interni b’mod strettament limitat biex jiġi rifless il-progress fit-tlestija tan-netwerk.

Il-Kummissjoni nediet il-proċess ta’ aġġornament fil-laqgħa tal-Kumitat tat-TEN-T li saret fit-30 ta’ Settembru 2015 u kkonsultat l-esperti tal-awtoritajiet kompetenti tal-Istati Membri, fil-preżenza ta’ esperti tal-Parlament Ewropew, f’laqgħat li saru fid-9 ta’ Diċembru 2015 u fis-16 ta’ Marzu 2016.

Abbażi ta’ dan il-proċess ta’ konsultazzjoni u ta’ analiżi tad-data disponibbli, fis-7 ta’ Diċembru 2016 il-Kummissjoni adottat ir-Regolament Delegat (UE) 2017/849[[2]](#footnote-3).

L-adattamenti stabbiliti fir-Regolament Delegat ma jinkludux esklużjonijiet skont il-punt (b) tal-Artikolu 49(4) peress li din il-valutazzjoni se tkun rilevanti biss sitt snin wara l-adozzjoni tar-Regolament (UE) Nru 1315/2013.

**3.2. Adattamenti tal-mapep indikattivi tal-pajjiżi tal-viċinat**

L-Anness III tar-Regolament (UE) Nru 1315/2013 fih mapep indikattivi ta’ ċerti pajjiżi tal-viċinat.

L-Artikolu 49(6) tar-Regolament (UE) Nru 1315/2013 jipprevedi l-possibbiltà li jiġu adottati atti delegati għall-adattament ta’ dawk il-mapep jew għall-inklużjoni ta’ mapep ta’ aktar pajjiżi tal-viċinat, abbażi ta’ arranġamenti ta’ livell għoli dwar in-netwerks tal-infrastruttura tat-trasport bejn l-Unjoni u l-pajjiżi tal-viċinat ikkonċernati.

Il-Kummissjoni użat din id-delega fil-każijiet li ġejjin:

a) Fis-17 ta’ Jannar 2014, il-Kummissjoni adottat ir-Regolament ta’ Delega Nru 473/2014[[3]](#footnote-4). Dan ir-Regolament jikkonċerna l-linji tan-netwerk ferrovjarju u tat-toroq, kif ukoll il-portijiet, l-ajruporti u t-terminals ferrovjarji tan-netwerk komprensiv fil-pajjiżi terzi li ġejjin: il-Belarussja, l-Ukrajna, il-Moldova, il-Georgia, l-Armenja, l-Azerbajġan u r-Russja.

b) Fl-4 ta’ Frar 2016, il-Kummissjoni adottat ir-Regolament Delegat 2016/758[[4]](#footnote-5). Dan ir-Regolament jikkonċerna l-identifikazzjoni tal-konnessjonijiet tan-netwerk ewlieni fuq il-mapep tan-netwerk komprensiv tan-netwerks ferrovjarji u tat-toroq, kif ukoll tal-portijiet u tal-ajruporti fil-pajjiżi terzi li ġejjin: l-Albanija, il-Bożnija-Ħerzegovina, il-Kosovo[[5]](#footnote-6)\*, ir-Repubblika tal-Maċedonja ta’ Fuq, il-Montenegro u s-Serbja.

c) Fid-9 ta’ Novembru 2018, il-Kummissjoni adottat ir-Regolament Delegat 2019/254[[6]](#footnote-7) . Dan ir-Regolament jikkonċerna r-reviżjoni tal-estensjoni indikattiva tal-mapep tat-TEN-T komprensiv, kif ukoll l-identifikazzjoni tal-konnessjonijiet tan-netwerk ewlieni fuq il-mapep tan-netwerk komprensiv fil-pajjiżi terzi li ġejjin: l-Armenja, l-Ażerbajġan, il-Belarussja, ir-Repubblika tal-Moldova u l-Ukrajna[[7]](#footnote-8).

Qabel l-adozzjoni tal-atti delegati kollha msemmija hawn fuq, il-Kummissjoni kkonsultat l-esperti mill-Istati Membri u r-rappreżentanti tal-Parlament Ewropew.

**4. KONKLUŻJONI U PROSPETTIVA GĦALL-ĠEJJIENI**

Il-Kummissjoni tistieden lill-Parlament Ewropew u lill-Kunsill biex jieħdu nota ta’ dan ir-Rapport.

Fil-ġejjieni, il-Kummissjoni qed tippjana li tuża s-setgħat delegati tagħha għall-adattamenti ulterjuri tal-Annessi I, II u III tar-Regolament (UE) Nru 1315/2013.

1. ĠU L 348, 20.12.2013, p. 1 [↑](#footnote-ref-2)
2. Ir-Regolament Delegat tal-Kummissjoni (UE) 2017/849 tas-7 ta’ Diċembru 2016 li jemenda r-Regolament (UE) Nru 1315/2013 tal-Parlament Ewropew u tal-Kunsill fir-rigward tal-mapep fl-Anness I u tal-lista fl-Anness II ta’ dak ir-Regolament, ĠU L 128I, 19.5.2017, p. 1. [↑](#footnote-ref-3)
3. Ir-Regolament ta’ Delega tal-Kummissjoni (UE) Nru 473/2014 tas-17 ta’ Jannar 2014 li jemenda r-Regolament (UE) Nru 1315/2013 tal-Parlament Ewropew u tal-Kunsill biex l-Anness III tiegħu jiġi ssupplimentat b’mapep indikattivi ġodda, ĠU L 136, 9.5.2014, p. 10. [↑](#footnote-ref-4)
4. Ir-Regolament Delegat tal-Kummissjoni (UE) 2016/758 tal-4 ta’ Frar 2016 li jemenda r-Regolament (UE) Nru 1315/2013 tal-Parlament Ewropew u tal-Kunsill fir-rigward tal-adattament tal-Anness III tiegħu, ĠU L 126, 14.5.2016, p. 3. [↑](#footnote-ref-5)
5. [↑](#footnote-ref-6)
6. \* This designation is without prejudice to positions on status, and is in line with UNSCR 1244/1999 and the ICJ Opinion on the Kosovo declaration of independence.\* Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u mal-Opinjoni tal-QIĠ dwar id-dikjarazzjoni tal-indipendenza tal-Kosovo. Ir-Regolament Delegat tal-Kummissjoni (UE) 2019/254 tad-9 ta’ Novembru 2018 dwar l-adattament tal-Anness III tar-Regolament (UE) Nru 1315/2013 tal-Parlament Ewropew u tal-Kunsill dwar linji gwida tal-Unjoni għall-iżvilupp tan-netwerk trans-Ewropew tat-trasport. [↑](#footnote-ref-7)
7. Fit-2 ta’ Frar 2017, il-Kummissjoni adottat Regolament Delegat biex tadatta l-mapep indikattivi tan-netwerk ewlieni tat-TEN-T fit-Turkija u fil-pajjiżi tas-Sħubija tal-Lvant abbażi tal-Artikolu 49(6) tar-Regolament dwar it-TEN-T. Madankollu, il-Kummissjoni ddeċidiet li tirtira dan ir-Regolament Delegat minħabba t-tħassib espress mill-Istati Membri. Għalhekk, f’dan il-każ id-delega ma ġietx eżegwita. [↑](#footnote-ref-8)